
			Kasakhstan, territorium, levevilkår og tidlig historie

			På det enorme territoriet som i dag utgjør Kasakhstan, har det eksistert en rekke imperier, riker og statsdannelser. 

			Før vi presenterer disse rikene og statsdannelsene, er det imidlertid nødvendig kortfattet å ta for oss Kasakhstans geografi og klima. 

			Kasakhstan – som befinner seg mellom Russland, Sentral-Asia og Kina – består for en stor del av steppe- og ørkenområder. Geografiske og klimatiske forhold gjorde at det her oppstod en nomade­sivilisasjon. Denne sivilisasjonen i form av ryttere som drev saue- og kvegflokker over steppene, dannet grunnlaget for imperiene og statsdannelsene de kasakhiske områdene kom til å inngå i.

			Av stor betydning for Kasakhstans utvikling var arabernes inntrenging i Sentral-Asia på 700-tallet. Denne inntrengingen gjorde at den kasakhiske steppe- og nomadesivilisasjonen ble knyttet til den muslimske verden.

			Steppelandet

			Området som i dag utgjør Kasakhstan grenser mot Kaspihavet i vest, Russland i nord, Kina i øst og Kirgisistan, Usbekistan og Turkmenistan i sør. Fra nord til sør strekker landet seg 1700 kilometer, og fra øst til vest 3000 kilometer. Med et terri­torium på 2 700 000 km² – omtrent på størrelse med Vest-Europa – er Kasakhstan det niende største landet og den største innlandsstaten i verden. Mesteparten av Kasakhstan befinner seg på Den eur­asiske steppe – også kalt Den store steppe – et gress- og savanne­område som strekker seg fra Ungarn i vest til Mongolia og Mandsjuria i øst. 

			Elven Ural, som regnes som grense mellom Europa og Asia, renner gjennom Kasakhstan, og landet befinner seg derfor både i Europa og Asia. 

			I det østlige og sørøstlige Kasakhstan er det massive fjellområder med snødekte topper. I nord er det noe skog. Mer enn tre fjerdeleler av Kasakhstan, inkludert hele den vestlige delen av landet og mesteparten av den sørlige, er halvørken (33 prosent) eller ørken (44 prosent). Store deler av landet består av gress-stepper.

			Klimaet er det som kalles kontinentalt innlandsklima med korte og kalde vintre og lange, varme somre. Vintertemperaturer under minus 40°C er ikke uvanlig, mens sommertemperaturene kan komme opp i 50°C. 

			Nedbøren er begrenset og kjennetegnet av betydelige regionale forskjeller. I de nordlige og sentrale delene av Kasakhstan er den årlige nedbørsmengden 200–300 mm, mens den i sør er 400–500 mm.

			Bortsett fra Irtysj og dens bielver som renner inn i Russland, inngår elvene i Kasakhstan i et innenlands elvesystem. Enten munner de ut i isolerte vann og innsjøer, eller de forsvinner i steppene og ørkenene i Sentral- og Sør-Kasakhstan. Mange elver og innsjøer er sesongavhengige og fordamper om sommeren. 

			Stepperiker

			På begynnelsen av det første årtusen fvt. var steppene øst for Kaspihavet tilholdssted for en rekke folk.1 Et av disse folkene, sakaene, også kjent som østskytere, en indo-iransk folkegruppe, skapte et imperium som omfattet store deler av Sentral-Asia, førte kriger mot perserne, og ble i 519 fvt. beseiret av perserkongen Darius I. 

			Spor etter sakaene, blant annet i form av gravhauger, finnes i Kasakhstan og andre områder som inngikk i deres rike.

			På 200-tallet etablerte en folkegruppe som omtales som jueban, en statsdannelse i Øst-Kasakstan.

			Under folkevandringene på 300–400-tallet drog hunere, avarer, bulgarere og andre folkegrupper fra Sentral-Asia gjennom de kasakhiske steppeområdene mot Kaukasus og Europa.

			På 500-tallet ble de kasakhiske områdene en del av det som omtales som Göktürk-riket, et tyrkisk rike som strakte seg fra Svartehavet til Manchuria. Etter en serie med indre konflikter ble riket splittet i 603. 

			Den østlige delen ble erobret av det kinesiske Tang-dynastiet i 630, og den vestlige, som de kasakhiske områdene inngikk i, i 657.

			I 682 ble det riket gjenopprettet i form av det såkalte Annet tyrkiske khaganat (storrike), som varte til 744.

			På 700-tallet kom mesteparten av Kasakhstan under Oghuz-riket, en tyrkisk statsdannelse med Jankent, en i dag forlatt by øst for Aralsjøen, som hovedstad.

			Arabere

			På 700-tallet trengte arabiske erobrere inn i Sentral-Asia. I 709 ble Bukhara erobret, i 712 Samarkand og i 713 Tashkent. Araberne lyktes også i å underlegge seg de sørlige delene av Kasakhstan. 

			Araberne møtte kraftig motstand fra lokalbefolkningen og tyrkiske tropper som rykket inn fra øst. 

			I 751 utkjempet arabere og kinesere et slag i dagens Kirgisistan som varte i fem dager og involverte titusener av stridende. Kines­erne led nederlag og ble tvunget til å trekke seg tilbake. 

			Som en følge av nederlaget opphørte Kina å ha innflytelse i den sørlige delen av Sentral-Asia, som kulturelt og økonomisk ble knyttet til den arabisk-muslimske verden.

			I århundrene etter den arabiske inntrengningen utviklet det seg en muslimsk sivilisasjon i Sentral-Asia sentrert rundt Bukhara, Samarkand og andre byer i det som i dag er Usbekistan, der filosofi, kunst og musikk blomstret.

			En av den muslimske verdens store lærde, Abu Nasr al-Farabi (ca. 872–ca. 950), en polyhistor som beskjeftiget seg med filosofi, astronomi, matematikk og andre vitenskaper, hevdes å være født i Otrar, en i dag forlatt by i Sør-Kasakhstan.

			Nomadene på de kasakhiske steppene befant seg i utkanten av denne sivilisasjonen, men ble likevel påvirket av islamsk tro og forestillinger. 

			Deler av Kasakhstan inngikk på 800- og 900-tallet i Samanid-riket, et sunnimuslimsk storrike med Samarkand og senere Bukhara som hovedstad som omfattet store deler av Iran og Sentral-Asia.

			Det kara-tyrkiske riket

			Omkring 840 oppstod det såkalte kara-tyrkiske riket, en sammenslutning av tyrkisktalende stammer. Etter å ha blitt utvidet ved en serie angrepskriger omfattet dette riket omkring 1000 store deler av Sentral-Asia, heriblant Semiretsje og andre områder som i dag inngår i Kasakhstan. 

			I 934 konverterte Satuq Buhgra Khan, som den første tyrkiske hersker, til islam. Dette gjorde at det i det kara-tyrkiske storriket vokste frem en unik sivilisasjon basert på en blanding av tyrkisk nomadekultur og islamsk bykultur som har preget Sentral-Asia frem til i dag. Språket kara-tyrkerne snakket kom dessuten til å danne grunnlag for den senere språkutviklingen i Sentral-Asia.

			En kara-tyrker, Mahmud ibn Husayn ibn Muhammed al-Kashgari, laget omkring 1070 den første tyrkiske ordboken.

			Det kara-tyrkiske riket var basert på det såkalte ülüs-systemet som gikk ut på at khanen overlot styringen av deler av riket til medlemmer av herskerfamilien og høytstående embetsmenn. Kombinert med indre stridigheter og press fra det fremvoksende tyrkisk-persiske seldsjukkriket i vest og mongoler i øst, svekket dette riket, og på begynnelsen av 1200-tallet gikk det under.

			I tilknytning til Sentral-Asias og Kasakhstans historie bør også det såkalte Khoresem-riket nevnes. På begynnelsen av 1200-­tallet, da det var på sitt største, strakte det seg fra Aralsjøen til Persiabukten. 

			Kuman-Kiptsjak-riket

			Store deler av Kasakhstan inngikk på 1000-, 1100- og 1200-tallet i det såkalte Kuman-Kiptsjak-riket, en sammenslutning av tyrk­isktalende nomadiske folkegrupper som omkring 1200, da riket befant seg på sitt høydepunkt, strakte seg fra Balkan og områdene nord for Svartehavet til langt inn i Sentral-Asia.

			Kumanene-kiptsjakene, som i Russland er kjent som polovtser, førte en rekke kriger mot de russiske fyrstestatene, volgabulgarer, Det bysantinske imperium og andre folk og riker.

			Kumanene-kiptsjakene var nomadiske krigere. De tilbrakte store deler av livet til hest og var fremragende bueskyttere. De hadde store flokker av hester, sauer og kveg som de drev over steppene de behersket. 

			Militært var kumanene-kiptsjakene minst på høyde med de bofaste folkene de førte sine angreps- og plyndingskriger mot. 

			Deres religion var sjamanisme, animisme og forfedredyrking som de forente med en monoteistisk oppfatning om at det fantes en allmektig gud, Tengri, som styrte over både naturen og menneskene.

			Djengis Khan og mongolene

			Etter å ha underlagt seg stammene som bebodde det sentralasiat­iske platået nord for Kina, innledet mongolhøvdingen Temüdjin Borjigin (1162–1227), bedre kjent som Djengis Khan, Den universelle hersker, i 1207 en serie med felttog som resulterte i dannelsen av et imperium som strakte seg fra Kaspihavet til Nord-Kina, som omfattet hele Sentral-Asia, og som inkluderte byer som Bukhara, Samarkand og Merv, hvis befolkning for en stor del ble drept av mongolene. 

			Også Georgia, Sør-Russland og andre områder ble angrepet av Djengis Khans mongolhærer, som hovedsakelig bestod av lett bevegelige rytterstyrker. Men disse områdene ble ikke innlemmet i mongolriket i løpet av storkhanens levetid.

			For Kasakhstan var den mest traumatiske begivenheten knyttet til mongolenes erobrings- og plyndringskriger Djengis Khans erobring, som en del av underleggelsen av Khoresem-riket, av Otrar i 1219 og massakreringen av titusener av byens innbyggere. Forhistorien til massakren var at Khorsem-herskeren Muhammad II hadde avslått å etablere handelsforbindelser med storkhanen, og at guvernøren av Otrar hadde latt en mongolsk delegasjon og flere hundre kjøpmenn drepe.

			Ved Djengis Khans død i 1227 ble mongolriket delt. Storkhanens yngste sønn, Tuluj, fikk rikets utgangspunkt og kjerneområde, Mongolia. Den tredje eldste sønnen, Ögedei, fikk den østlige delen av riket. Den nest eldste sønnen, Tsjagadai, fikk de sentralasiatiske områdene. Og Orda og Batu, sønner av storkhan­ens nylig avdøde eldste sønn, Dsjosjy, fikk de vestlige delene av riket.

			I 1229 ble Ögedei valgt til storkhan på et møte av mongolske høvdinger, en såkalt kurultai.

			På denne måten kom området som i dag utgjør Kasakhstan, til å inngå i tre mongolske statsdannelser. Mesteparten, de sentrale steppeområdene, ble en del av Dsjosjy-riket. Det sørlige og sørøstlige Kasakstan ble en del av Tsjagadai-riket. Og det nordøstlige Kasakhstan ble en del av Ögedei-riket.

			Mongolenes krigs- og herjingstog fortsatte etter Djengis Khans død. Blant annet innledet mongolhøvdingen Hülegü, grunnleggeren av det såkalte Il-khanatet, på 1250-tallet et angrep på Abbaside-kalifatet i Midtøsten, som blant annet resulterte i at Bagdad i 1258 ble erobret og ødelagt.

			Den gyldne horde

			Den vestlige delen av Djosjy-riket, den såkalte gylne horde, tilfalt Batu. Etter ordre fra storkhan Ögedei innledet Batu i 1235 et felttog vestover i spissen for over 100 000 mongolkrigere. I 1236 krysset en del av mongolhæren Volga og underla seg volgabulgar­enes rike. I 1237–41 underla Batus rytterstyrker seg det sørlige og sentrale Russland, som den gang bestod av et stort antall fyrstestater. 

			Etter seieren over de russiske fyrstestatene fortsatte de mongolske rytterhordene inn i Polen og Sentral-Europa. Våren 1241 ble Polen besatt, og Kraków og andre polske byer ble plyndret og brent. Samtidig rykket en annen mongolsk armé inn i Ungarn, og 11. april 1241 ble en forent ungarsk-kroatisk styrke på nærmere 100 000 mann beseiret av 70 000 mongoler i slaget ved Muhi i Nord-Ungarn. 

			I mars 1241, da det kunne virke som om Europa lå åpent for en mongolsk erobring, begynte de mongolske rytterstyrkene å trekke seg tilbake fra Sentral-Europa. Forklaringen kan ha vært at storkhan Ögedei i desember 1241 var avgått ved døden, og at Batu og andre mongolhøvdinger ønsket å være til stede ved utpekningen av en ny storkhan, som tradisjonen tro skulle foregå i Mongolia. En annen – og mer sannsynlig – forklaring er den begrensede tilgangen på beiteområder for mongolenes hester vest for den eurasiske steppens avslutning i Ungarn, samt det forhold at mongolene var blitt påført betydelige tap under sine vestlige felttog. 

			De russiske fyrstestatene fortsatte mongolene å herske over til slutten av 1400-tallet. Russerne ble tvunget til å betale skatt til mongolene, som de kalte tatarer, og å bidra med soldater til deres armeer. Og de russiske fyrstene måtte dra til mongolenes hovedstad, Saraj ved Volga, for å få mongolkhanens bekreftelse på retten til å styre over sine besittelser som khanens vasaller, såkalt jarlyk.

			Ved sin trontiltredelse i 1313 gjorde Öz Beg Khan islam til statsreligion for sine besittelser, noen som resulterte i et mislykket statskuppforsøk fra sjamanistiske og buddhistiske mongolhøvd­inger.

			På 1400-tallet gikk Den gyldne horde i oppløsning og ble erstattet av en rekke mindre mongolske statsdannelser. 

			Den såkalte Store oppmarsjen ved Ugra i 1480 – da en russisk styrke under kommando av storfyrst Ivan III av Moskva i flere uker stod oppmarsjert overfor en mongolsk-tatarisk styrke under kommando av Akhmat Khan før mongolene valgte å trekke seg tilbake – regnes som slutten på mongolenes herredømme i Russland, som russiske historikere har betegnet som tataråket.

			Den østlige delen av Djosjy-riket, den såkalte Hvite horde, som tilfalt Orda Khan, var formelt sett underordnet Den gyldne horde, men utviklet seg på 1200- og 1300-tallet til en selvstendig statsdannelse. 

			Mongolenes betydning

			Oppbyggingen av det mongolske storriket skjedde ved hjelp av kriger og erobringer som kostet millioner av mennesker livet, og som førte til enorme materielle tap, heriblant ødeleggelsen av hundrevis av byer og landsbyer. De kasakhiske områdene der befolkningen stort sett var nomader som mongolene selv, ble i mindre grad rammet av mongolenes herjinger enn andre områd­er, men også her ble mennesker drept og verdier ødelagt, slik for eksempel massakrene ved mongolenes erobring av Otrar i 1219 viste. Den mongolske erobringen bidrog utvilsomt til sterkt å forsinke utviklingen av byer og bysivilisasjon i Kasakhstan.

			Befolkningen i områdene mongolene hadde underlagt seg ble tvunget til å betale høye skatter og avgifter, de måtte bidra med soldater til mongolenes armeer, og de ble påtvunget diverse andre plikter, for eksempel å forsyne lokale mongolavdelinger med proviant. Samtidig bidrog mongolriket til å gjøre store deler av Eurasia til et sammenhengende kulturområde der det hersket indre fred, Pax Mongolica. Silkeveien – handelsnettverket som siden antikken hadde knyttet Kina, Sentral-Asia og Europa sammen – kom under mongolherskernes kontroll. Mongolene utviklet også et pengesystem basert på gull og sølv i Kina og Sentral-Asia og kopper i andre av deres besittelser, samt et effektivt postvesen. Dette fremmet handel og andre former for økonomisk aktivitet. 

			Øverste hersker over mongolriket var storkhanen, som i prinsippet var allmektig. Samtidig hadde mongolene en oppfatning om at deres besittelser kollektivt tilhørte Djengis Khans etterkommere.

			Medlemmer av herskerdynastiet – Djengis Khans etterkommere, djengisidene – hadde rett på jord og beitemarker, med tilknyttede mennesker, og levde av overskuddet utnyttelsen av jord­en og beitemarkene frembrakte.

			Dette systemet ble videreført i statsdannelsene som oppstod etter mongolrikets undergang, som alle ble styrt av djengisider.

			Viktige beslutninger, for eksempel utpekingen av en ny storkhan, ble fattet på stormøter der mannlige medlemmer av herskerdynastiet og andre mongolske krigsherrer og høvdinger var representert.

			Mongolenes lovverk, jassa, basert på forordninger utstedt av Djengis Khan, tok utgangspunkt i og forsvarte deres nomadiske livsform. Etter hvert ble lovverket endret så det også tok hensyn til bybefolkningens interesser.

			Mongolene bekjente seg opprinnelig til sjamanisme, tengrisme og buddhisme. Deres overgang til islam på 1300-tallet bidrog til å styrke denne religionens stilling i Sentral-Asia og andre områder de behersket. Samtidig fikk russerne beholde sin kristne tro. Og i mongolenes kinesiske besittelser, siden 1271 omtalt som Yuan-riket, var buddhisme og andre østlige religioner dominerende.

			Den mongolske herskerklassen ble etter erobringen av Sentral-­Asia raskt tyrkifisert, slik at det oppstod en mongolsk-tyrkisk elite.

			Administrasjonsspråk i det mongolske riket, også etter mongolenes overgang til islam, var tyrkisk, nærmere bestemt uigur-tyrkisk.

			Timur Lenk

			Timur Lenk (Timur den halte) (1336–1405), en tyrkisk-mongolsk hærfører, skapte på slutten av 1300-tallet et imperium som omfattet Iran, Kaukasus, Mesopotamia, Afghanistan, mye av Sentral-Asia, de kasakhiske steppene, deler av Sibir og andre områder. Siden Timur Lenk ikke var noen etterkommer av Djengis Khan og derfor ikke hadde rett til å herske over mongolske områder, styrte han det sentralasiatiske Tsjagadai-riket, utgangspunktet for hans imperium, som emir for en mongolkhan og dennes sønn og etterfølger på tronen, som ikke hadde noen form for makt, og som utelukkende hadde til oppgave å legitimere hans styre. 

			Timur Lenk førte en rekke kriger, og han underla seg enorme landområder. Men det fantes ikke noe sammenbindende element i hans imperium, slik nomadeverdier og -kultur hadde holdt Djengis Khans kjemperike sammen. Etter Timur Lenks død i 1405 gikk riket hans derfor i oppløsning.

			På 1300-, 1400- og begynnelsen av 1500-tallet fant det imidlertid sted en kulturell oppblomstring i Sentral-Asia basert på et samvirke mellom islamsk-persiske og mongolske kulturelementer som har fått betegnelsen timurid-renessansen. Samarkand, Herat og andre byer i Sentral-Asia blomstret og ble sentra for kultur og vitenskap. 

			De kasakhiske områdene ble isolert og satt tilbake i sin utvikling som en følge av Timur Lenks kriger og erobringer, blant annet fordi handel og kulturutveksling mellom Europa og Asia gjennom de kasakhiske områdene ble vanskeliggjort. 

			Eller som det heter i bind to av det nyeste standardverket om Kasakhstans historie: «Timurs virksomhet spilte en negativ rolle i historien til folkene i Kasakhstan og Kirgisia. Plyndringstokter virket negativt inn på den demografiske og økonomiske tilstanden i den østlige delen av Kiptsjak-steppen og i særdeleshet i det sørøstlige Kasakhstan. Folketallet gikk betydelig tilbake; en del ble drevet i fangenskap, en del døde. Restene av den gamle jordbrukskulturen basert på fast bosetning i Semiretsje, som allerede før den tid hadde lidd som en følge av etableringen av mongol­enes herredømme, forfalt. Husdyrholdet ble påført stor skade.»2 

			Nogaj-horden

			På midten av 1400-tallet vokste det i området mellom elvene Volga og Ural frem en ny statsdannelse, den såkalte Nogaj-­horden, en sammenslutning av mongolske og tyrkiske stammer. Hovedstaden i denne statsdannelsen, som strakte seg inn i Sibir og omfattet nordvestlige deler av Kasakhstan, var Lille Saraj, en karavaneby ved munningen av Ural i Kaspihavet.

			En stor del av inntektsgrunnlaget for nogajene bestod i rytter­raid inn i sørrussiske og polske områder for å plyndre og ta slav­er. Disse raidene, som også krimtatarer deltok i, resulterte i at hundretusener av slavere ble bortført og solgt på slavemarkedene på Krim og i Sentral-Asia. For å beskytte seg mot angrepene bygde den fremvoksende Moskvastaten en rekke forsvarsverk mot nomadene i sør.

			På 1550-tallet, etter tre år med uår, brøt det ut indre stridigheter blant nogajene, som også ble rammet av pest. Dette gjorde at 40–50 prosent av befolkningen døde. De overlevende søkte for en stor del tilflukt i Kaukasus.

			I 1557 inngikk Ismail Bey en allianse med storfyrst Ivan IV av Moskva. Dette gjorde at Nogaj-horden ble splittet i to. Den delen av horden som anerkjente alliansen med Moskva, Den store Nogaj-horden, forble i Volga-området. Den delen som ikke anerkjente alliansen, Den lille Nogaj-horden, trakk vestover mot Kuban. 

			På begynnelsen av 1600-tallet ble nogajene fordrevet fra sitt kjerneområde ved Volga av en innvandrende mongolsk folkegruppe, kalmukkene.

			Mongulistan

			I det nordvestlige Kina oppstod det på midten av 1300-tallet et nytt khanat styrt av medlemmer av Tsjagadai-familien. Khanatet, som har fått betegnelsen Mongulistan, vokste til en statsdannelse som omkring 1400 omfattet det nordvestlige Kina, Kirgisistan og den sørøstlige delen av Kasakhstan.

			Khan Togluk-Timur konverterte omkring 1350 til islam, og oppbyggingen av khanatet skjedde for en stor del gjennom såkalte hellige kriger mot ikke-muslimske mongolske stammer. En del av det økonomiske grunnlaget for khanatet var innkreving av zakat (skatt) fra den lukrative Silkevei-handelen.

			Khanatet var preget av indre stridigheter og oppsplitting, og det ble flere ganger angrepet av Timurid-riket i vest. På 1500-­tallet gikk den vestlige delen tapt til kirgisere og kasakher. Den østlige delen, det såkalte Yarkant-khanatet, ble i 1705 erobret av dzungar­ene, en vestmongolsk stamme.

			Usbek-khanatet

			På begynnelsen av 1400-tallet skapte Abul-Khayr – en etterkommer av Djengis Khan og bey (høvding) i Den hvite horde – og hans rytterkrigere et kjemperike, det såkalte Usbek-khanatet, som omfattet mesteparten av dagens Kasakhstan, mye av Usbekistan og Turkmenistan. 

			Gjennom en serie med kriger på 1430- og 1440-tallet lyktes Abul-Khayr i å erobre flere byer og områder fra Timurid-riket, blant annet den viktige handelsbyen Urganj i dagens Turkmenistan. I 1449 ble Sighnaq i Sør-Kasakhstan erobret og gjort til hovedstad i Usbek-khanatet. Abul-Khayr kriget også mot restene av Den gyldne horde. I 1451 allierte Abul-Khayr seg med timurid-­høvdingen Abu Said mot dennes rival Abdullah Mirza. Abu Said vant maktkampen og belønnet Abul-Khayr rikelig, blant annet ved å gi ham en timurid-prinsesse til hustru.

			På slutten av 1450-tallet ble Usbek-khanatet kraftig svekket som en følge av kriger mot en inntrengende mongolsk folkegruppe, oiratene (eleutene). I 1457 ble Abul-Khayrs styrker beseir­et av oiratene i et slag i Sør-Kasakhstan. Khanen og hans styrker ble tvunget til å søke tilflukt i Sighnaq, og oriotene kunne uhindret plyndre hans rike, inkludert byene i det som i dag er Usbekistan.

			Usbek-khanatet var befolket av en rekke folkegrupper, ikke bare av dem som skulle utvikle seg til usbeker. Da khanatet oppstod på 1400-tallet, var usbek en betegnelse for alle tyrkisktalende nomader i Den hvite horde som bekjente seg til islam.

			Fremveksten av et kasakhisk folk

			På 13–1400-tallet var prototypen til et kasakhisk folk vokst frem. Grunnlaget for dette folket var tyrkiske og tyrkiskspråklige stammer som utgjorde kjernen i Nogaj-horden, Mongulistan, Usbek-khanatet og andre statsdannelser som oppstod på territoriet som i dag utgjør Kasakhstan.

			Det som i første rekke skilte kasakhene eller protokasakhene fra andre tyrkisktalende folk i Sentral-Asia, var at de var nomader og dermed atskilte seg fra befolkningen i bysivilisasjonene sør for den kasakhiske steppen.

			Etnografer har kartlagt nærmere hundre tyrkiske og tyrkiskspråklige folkegrupper og stammer som på 1300- og 1400-­tallet bebodde den kasakhiske steppen og tilgrensende områder. De kulturelle og språklige forskjellene mellom disse folkegruppene og stammene var imidlertid små. 

			

			
				
					1 Spor etter menneskelig aktivitet i det som i dag er Kasakhstan, strekker seg 25–35 000 år tilbake, altså til tiden før siste istid for ca. 20 000 år siden. Ca. 2500–800 fvt. utviklet det seg en rik bronsealderkultur som har etterlatt seg mange spor i form av våpen og redskaper.

				

				
					2 Istorija Kazakhstana II. Kazakhstan v epokhu pozdnego srednevekovja. M. Kh. Asylbekov et al. Almaty: Atamura, 2010, 129–130.

				

			

		

	OEBPS/image/Cover.jpg
BJORN D. NISTAD

KASAKHSTANS
HISTORIE

AAAAAAAAAAAAA





OEBPS/image/1.png
BJORN D. NISTAD

KASAKHSTANS
HISTORIE

AAAAAAAAAAAAA





OEBPS/image/Kart_Kasakhstan.jpg





